સૃષ્ટિની રચનામાં બ્રહ્મા, વિષ્ણુ અને મહેશની ભૂમિકા શક્તિ તત્ત્વ સાથે સંકળાયેલી છે. બ્રહ્મા સર્જન, વિષ્ણુ પોષણ અને મહેશની સંહારાત્મક ભૂમિકા હોવાને કારણે દેવાધિદેવ મહાદેવનું સ્થાન વિશિષ્ટ છે, જેથી દેવતાઓના તમામ અવતારોએ મહાદેવની પૂજા કરી ભોળા શંભુને રીઝવ્યા છે. ઋષિ મુનિઓએ પણ મહાદેવને રીઝવી અષ્ટ સિદ્ધિ અને નવ નિધિ પ્રાપ્ત કરેલ છે. જળના એક લોટાથી રિઝનાર ભોળા શંભુનો સૌથી વધુ લાભ રાક્ષસોએ ઉઠાવ્યો છે. ભક્તોને શીઘ્ર પ્રસન્ન થનાર ભોળાનાથનું એક નામ આશુતોષ છે. આશુતોષ એટલે જલદી પ્રસન્ન થનાર. ભવાની શંકરની કૃપા વિના અનુગ્રહ થતો નથી. સંસારના ગુરુ શંકર સર્વદા કલ્યાણ કરવાવાળા છે. તેમનું સ્વરૂપ અને મહિમા ભક્તજનોએ સમજવા જેવો છે.